निबन्धकार कल्पना बान्तवा पनि यो वर्ष नयाँ कार्य गर्ने सोचमा छिन्। नयाँ वर्षकै दिन पारेर दोश्रो उपन्यास 'कल्की' लेख्न सुरु गरेको उनले जानकारी दिइन्। 'अन्य क्षेत्रमा लागेका व्यक्तिजस्तै लेखन क्षेत्रमा लागेका व्यक्तिले नयाँ वर्षमा नयाँ कार्यको थालनी गर्नु स्वाभाविक नै हो,' उनले भनिन्, 'नयाँ वर्षबाट थालनी गरेको कार्य सफल हुन्छ भन्ने मनोविज्ञानलाई मैले पनि आत्मसात गरेकी छु।' उनले आफ्नो नयाँ उपन्यासका लागि अहिले अध्ययन–अनुसन्धान गरिरहेको बताइन्। 'मैले नयाँ वर्षको पहिलो दिनलाई आफ्ना वार्षिक योजना बनाउने दिनको रूपमा पनि लिएको छु,' बान्तवाले थपिन्, 'एउटा मुख्य विषय उठाएर वर्षभरि उक्त विषयको खोजीतर्फ लाग्ने हो भने ठूलै उपलब्धि हासिल गर्न सकिन्छ।'
